คลังไม่ปรับเงื่อนไขรถคันแรก
คลังกลับลำไม่ปรับเงื่อนไขรถคันแรกให้รถ1,600ซีซี-รถประกอบจากต่างประเทศได้สิทธิ ยันลุยตามแนวทางเดิม
28 ก.ย. 2554

คลังกลับลำไม่ปรับเงื่อนไขรถคันแรกให้รถ1,600ซีซี-รถประกอบจากต่างประเทศได้สิทธิ ยันลุยตามแนวทางเดิม



บุญทรง
นายบุญทรง เตริยาภิรมย์ รมช.คลัง เปิดเผยว่า ภายหลังการหารือกับนายธีระชัย ภูวนาถนรานุบาล รมว.คลัง, นายกิตติรัตน์ ณ ระนอง รองนายกรัฐมนตรี และรมว.พาณิชย์ และนายพงษ์ภาณุ เศวตรุนทร์ อธิบดีกรมสรรพสามิต ยืนยันว่าจะไม่มีการปรับแก้หลักเกณฑ์มาตรการรถคันแรก ภายหลังจากที่มีผู้ประกอบการรถยนต์จากหลายค่ายเรียกร้องให้มีการเพิ่มความจุกระบอกสูบจากเดิมกำหนดไว้ที่ 1,500 ซีซี เป็น 1,600 ซีซี รวมถึงให้เพิ่มสิทธิให้กับรถประกอบจากต่างประเทศ
ในส่วนของการจัดงานเปิดตัวมาตรการรถคันแรกนั้น ในวันที่ 11 ต.ค. 2554 ที่ศูนย์นิทรรศการและการประชุมไบเทค บางนา จากเดิมวางแผนจะจัดงานเปิดตัวในวันที่ 4-8 ตุลาคม 2554 ที่อิมแพค อารีน่า เมืองทองธานี
สำหรับเงื่อนไขและหลักเกณฑ์เดิมของมาตรการรถคันแรก คือ กำหนดราคารถยนต์ไม่เกิน 1 ล้านบาท ความจุกระบอกสูบไม่เกิน 1,500 ซีซีทำสัญญาซื้อขายตั้งแต่วันที่ 16 ก.ย. 2554 ถึง 31 ธ.ค. 2555 และจะได้คืนเงินภาษีตามภาษีสรรพสามิตของรถยนต์แต่ละประเภท แต่ไม่เกิน 1 แสนบาท โดยจะได้เงินคืนหลังจากซื้อรถยนต์ไปแล้ว 1 ปี และจะต้องถือครองรถยนต์เป็นเวลา 5 ปี หากผิดเงื่อนไขต้องคืนเงินกลับให้รัฐบาล